
[bookmark: TextBodyBegin]Европейският парламент,
–	като взе предвид искането за снемане на имунитета на Зигберт Франк Дрьозе, получено с писмо от 15 януари 2026 г. от германското федерално Министерство на правосъдието и защитата на потребителите, с което се предава искане от 2 декември 2025 г. от Областния съд в Дрезден, и обявено на пленарно заседание на 11 февруари 2026 г.,
–	като взе предвид факта, че се счита, че Зигберт Франк Дрьозе се е отказал от правото си да бъде изслушан в съответствие с член 9, параграф 6 от Правилника за дейността на Парламента, 
–	като взе предвид член 9 от Протокол № 7 за привилегиите и имунитетите на Европейския съюз, както и член 6, параграф 2 от Акта за избирането на членове на Европейския парламент чрез всеобщи преки избори от 20 септември 1976 г.,
–	като взе предвид решенията на Съда на Европейския съюз от 21 октомври 2008 г., 19 март 2010 г., 6 септември 2011 г., 17 януари 2013 г. и 19 декември 2019 г.[footnoteRef:1], [1:  	Решение на Съда от 21 октомври 2008 г., Marra/De Gregorio и Clemente, C-200/07 и C-201/07, ECLI:EU:C:2008:579; решение на Общия съд от 19 март 2010 г., Gollnisch/Парламент, T-42/06, ECLI:EU:T:2010:102; решение на Съда от 6 септември 2011 г., Patriciello, C 163/10, ECLI: EС:C:2011:543; решение на Общия съд от 17 януари 2013 г., Gollnisch/Парламент, T-346/11 и T-347/11, ECLI:EU:T:2013:23; решение на Съда от 19 декември 2019 г., Junqueras Vies, C-502/19, ECLI:EU:C:2019:1115.] 

–	като взе предвид член 46 от Основния закон на Федерална република Германия, 
–	като взе предвид член 5, параграф 2, член 6, параграф 1 и член 9 от своя Правилник за дейността,
–	като взе предвид доклада на комисията по правни въпроси (A10-0193/2026),
А.	като има предвид, че на 15 януари 2026 г. германското федерално Министерство на правосъдието и защитата на потребителите предаде искане от Областния съд в Дрезден за снемане на имунитета на Зигберт Франк Дрьозе, член на Европейския парламент, избран в Германия, във връзка с въззивна жалба, подадена от него в рамките на наказателно производство;
Б.	като има предвид, че с решение на Районния съд в Дрезден от 26 април 2024 г. Зигберт Франк Дрьозе беше осъден за две отделни деяния, осъществяващи състава на престъплението обида, и му беше наложена глоба; като има предвид, че Зигберт Франк Дрьозе подаде въззивна жалба срещу тази присъда чрез писмено становище, представено от неговия защитник на 3 май 2024 г.; 
В.	като има предвид, че Зигберт Франк Дрьозе е избран за член на Европейския парламент на изборите за Европейски парламент през юни 2024 г.; като има предвид, че той не е бил член на Европейския парламент към момента на осъждането му с присъда на Районния съд в Дрезден от 26 април 2024 г., нито към момента на подаването на въззивната жалба срещу присъдата; като има предвид, че след избирането на Зигберт Франк Дрьозе за член на Европейския парламент и съгласно искането от Областния съд в Дрезден провеждането на въззивното производство изисква снемането на имунитета на Зигберт Франк Дрьозе;
[bookmark: _Hlk232522246]Г.	като има предвид, че фактите, обосноваващи предполагаемите престъпления, са настъпили преди Зигберт Франк Дрьозе да бъде избран за член на Европейския парламент и че следователно те не съставляват и произтичащото от тях искане за снемане на неговия имунитет не е свързано с изразено мнение или с подаден глас от него при изпълнението на неговите парламентарни задължения по смисъла на член 8 от Протокол № 7 за привилегиите и имунитетите на Европейския съюз;
Д.	като има предвид, че член 9, първа алинея, буква а) от Протокол № 7 за привилегиите и имунитетите на Европейския съюз предвижда, че по време на сесиите на Европейския парламент неговите членове притежават на територията на тяхната собствена държава членка имунитетите, предоставяни на членовете на националните парламенти;
Е.	като има предвид, че съгласно член 46, параграфи 2, 3 и 4 от Основния закон на Федерална република Германия:
„2)	Член на Парламента не може да бъде привлечен към отговорност или да бъде задържан за наказуемо деяние без разрешението на Бундестага, освен ако е задържан при извършването на престъплението или в рамките на деня, следващ деянието.
3)	Разрешение на Бундестага се изисква също така за всяко друго ограничаване на свободата на члена на Парламента, както и за започване на производство срещу члена на Парламента съгласно член 18.
4)	Всяко наказателно производство или производство по член 18 срещу член на Парламента и всяко задържане или друго ограничение на свободата на неговата личност се спира по искане на Бундестага.“;
[bookmark: _Hlk210920707]Ж.	като има предвид, че целта на имунитета, предвиден в Протокол № 7 за привилегиите и имунитетите на Европейския съюз, е да защитава Парламента и неговите членове от съдебно преследване във връзка с дейности, извършвани при изпълнението на парламентарните задължения и които са неделими от тези задължения;
З.	като има предвид, че в съответствие с член 5, параграф 2 от Правилника за дейността парламентарният имунитет не е лична привилегия на отделния член на ЕП, а представлява гаранция за независимостта на Парламента като цяло и на неговите членове; 
И.	като има предвид, че Парламентът не може да се счита за съд и че съответният член на ЕП не може да се счита в контекста на процедура за снемане на имунитет за „обвиняем“[footnoteRef:2]; [2:  	Решение на Общия съд от 30 април 2019 г., Briois/Парламент, T-214/18, ECLI:EU:T:2019:266.] 

Й.	като има предвид, че следователно изглежда, че в този случай не може да се предположи fumus persecutionis, т.е. че намерението в основата на съдебното производство е да се навреди на политическата дейност на съответния член на Европейския парламент и следователно на независимостта на Парламента;
1.	решава да снеме имунитета на Зигберт Франк Дрьозе;
2.	възлага на своя председател незабавно да предаде настоящото решение и доклада на компетентна комисия на Парламента съответно на компетентния орган на Федерална република Германия и на Зигберт Франк Дрьозе.

